ODGOVORI NA PITANJA

vezana uz Poziv na dostavu projektnih prijedloga

*UP.02.3.1.03 „Jačanje poslovanja društvenih poduzetnika – faza I.“*

***8. set***

*Pitanja pristigla na esf.info@mrms.hr od 1. do 31. siječnja 2020.*

U interesu jednakog postupanja prema svim prijaviteljima, Ministarstvo rada i

mirovinskoga sustava u okviru ovog dokumenta, a čija je svrha pojasniti uvjete

natječajne dokumentacije, daje mišljenje o prihvatljivosti određenog prijavitelja,

projekta ili aktivnosti u okviru dostupnih informacija iz pitanja dostavljenih od strane

potencijalnih prijavitelja.

**Budući da je 10. prosinca 2019. godine ponovno nastupila obustava PDP-a za Skupinu 2 jer zaprimljeni projektni prijedlozi za navedenu skupinu Prijavitelja iznosima dosežu 120% ukupno raspoloživih sredstava, za vrijeme trajanja obustave ne odgovaramo na pitanja vezana za Skupinu 2 Prijavitelja.**

|  |  |  |
| --- | --- | --- |
| RB. | PITANJE | ODGOVOR |
|  | SKUPINA 1  1. Pitanje je vezano uz trošak osoblja angažiranog na provedbi aktivnosti projekta u više elemenata - u UzP-u je navedeno da je prilikom unosa „Elementi projekta i proračun“ pri unosu svake stavke u stupcu "Oznake" potrebno odabrati "izravni troškovi osoblja". S druge strane, u potporama navedenim za projektni element 5. Unaprjeđenje i razvoj poslovanja, kao prihvatljiv trošak navode se samo usluge vanjskih konzultanata, ne i trošak plaća postojećih zaposlenika, a koji će biti angažirani u okviru ove aktivnosti. Da li to znači da se ukupan trošak osoblja treba prijaviti u sklopu elementa 1. – Upravljanje projektom i administracija?  2. Prihvatljivost prijavitelja – fusnota 39 stavak (e) za poduzetnika koji nije MSP, neprihvatljivost je definirana ispunjavanjem uvjeta omjera knjigovodstvenog duga i kapitala većim od 7,5 i EBITDA koeficijentom pokrića kamata nižim od 1,0. Znači li to da je prijavitelj prihvatljiv ukoliko mu je samo jedan od zadanih pokazatelja viši odnosno niži od navedenih vrijednosti? | 1. U okviru elementa „Razvoj i unapređenje poslovanja društvenih poduzeća/društvenih poduzetnika, razvoj proizvoda i usluga“ za Skupinu 1, radi se o dodjeli Potpore za savjetodavne usluge, sukladno Programu dodjele državnih potpora za razvoj društvenog poduzetništva izrađenog od strane Ministarstva rada i mirovinskoga sustava, pri čemu su u okviru spomenute potpore prihvatljivi troškovi savjetodavnih usluga koje pružaju vanjski konzultanti. U okviru elementa „Razvoj i unapređenje poslovanja društvenih poduzeća/ društvenih poduzetnika, razvoj proizvoda i usluga“ koji se financira putem Potpore za savjetodavne usluge stoga nije moguće imati izravne troškove drugog osoblja. Definiranje Izravnih troškova osoblja ovisi o vrsti aktivnosti/potpori koju Prijavitelj planira te troškovima prihvatljivima i definiranima u okviru konkretne potpore. Stoga je izravne troškove osoblja moguće označiti u svakom Elementu gdje se oni pojavljuju, sukladno propisanome za pojedini tip potpore, a ne nužno samo u Elementu 1. Upravljanje projektom i administracija.  Izravni troškovi osoblja izraženi u pojedinom elementu, ukoliko se isti navode u više elemenata, automatski će se zbrojiti u Prijavnom obrascu A u dijelu Sažetak troškova po oznakama te će biti prikazan ukupni sumarni Izravni trošak osoblja za cijeli projektni prijedlog.  2. Prihvatljivost prijavitelja u odnosu na definiciju „poduzetnika u poteškoćama“ detaljnije je definirana u fusnoti broj 49 važećih Uputa za prijavitelje. Sukladno navedenom u točki (e), neprihvatljiv će biti prijavitelj koji nije MSP, ako je tijekom zadnje dvije godine:  (1) omjer knjigovodstvenog duga i kapitala poduzetnika bio veći od 7,5 i  (2) EBITDA koeficijent pokrića kamata poduzetnika bio je niži od 1,0.  Dakle, traži se kumulativno ispunjenje oba uvjeta navedena pod broj (1) i (2) da bi se prijavitelja koji nije MSP smatralo neprihvatljivim. |